జె.ఎన్.రెడ్డి

జయరాం నారాయణసామి రెడ్డి (1925 అక్టోబరు 24 - 2019 జూలై 5)  దక్షిణాఫ్రికా రాజకీయ నాయకుడు. అతను భారతీయ దక్షిణాఫ్రికా ప్రజలకు రిజర్వు చేసిన వర్ణవివక్ష త్రిసభ్య పార్లమెంటులోని ప్రతినిధుల సభలో ప్రాతినిధ్యం వహించే సాలిడారిటీ పార్టీకి నాయకుడు.పేజీ.60 ఆయన 1984 నుండి 1989 వరకు ప్రతిపక్ష నాయకుడు, 1989 నుండి 1993 వరకు సభలో మెజారిటీ పార్టీకి నాయకుడు. అతను జనవ్యవహారంలో జె.ఎన్. రెడ్డిగా ప్రసిద్ధి చెందాడు.

 వ్యక్తిగత జీవితం 
నారాయణసామి రెడ్డి, కనిగామ దంపతుల ఏడుగురు సంతానంలో జె.ఎన్.రెడ్డి ఒకడు. ఆయన తండ్రి మద్రాస్ ప్రెసిడెన్సీలోని దక్షిణ ఆర్కాట్ జిల్లాలోని పుత్తూరు అనే గ్రామంలో (ప్రస్తుత తిరువన్నమలై జిల్లాలో ఉంది) జన్మించాడు. జె.ఎన్.రెడ్డి తండ్రి రెడ్డి కులానికి చెందినవాడు కాబట్టి ఆయనకు తెలుగు వారసత్వం ఉంది. జె.ఎన్.రెడ్డి తండ్రి 5 సంవత్సరాల వయసులో దక్షిణాఫ్రికా వెళ్ళాడు. అక్కడ ఆయన తండ్రి చెరకు తోటలో ఒప్పంద సేవలో పనిచేసిన తర్వాత, దక్షిణాఫ్రికా రైల్వేలో పనిచేసాడు. కార్మికుల హక్కుల ఉద్యమంలో చురుకుగా పాల్గొన్నాడు. మహాత్మా గాంధీ ప్రారంభించిన నాటల్ ఇండియన్ కాంగ్రెస్‌లో సభ్యుడు. ఆయన గాంధీని ఆరాధించాడు. డర్బన్‌లో ఉన్న సమయంలో ఆయన కోసం పనులు చేసాడు. దక్షిణాఫ్రికాలో తమిళ భాష, సంస్కృతిని కాపాడుకునే ప్రయత్నాలలో కూడా ఆయన పాల్గొన్నాడు.

జె.ఎన్. రెడ్డి సీవ్యూ స్టేట్-ఎయిడెడ్ ఇండియన్ స్కూల్‌లో ప్రాథమిక పాఠశాలలో, శాస్త్రి కాలేజీ లోని మాధ్యమిక పాఠశాలలో చదివాడు. అతను కస్టమ్స్ క్లర్క్‌గా పని ప్రారంభించాడు. తరువాత ఫ్రైట్ ఫార్వార్డింగ్, కస్టమ్స్ క్లియరెన్స్ కన్సల్టెంట్ అయ్యాడు. 

తరువాతి జీవితంలో, రెడ్డి ఒక సంపన్న తెల్లజాతి పొరుగు ప్రాంతంలో నివసించాడు. గ్రూప్ ఏరియాస్ చట్టం ప్రకారం ఇది నిషేధించబడినప్పటికీ, డర్బన్‌లోని తెల్లజాతి ప్రాంతాలలో సంపన్న భారతీయులను ఉండనిచ్చేవారు.
 వ్యాపార జీవితం 
1965 లో రెడ్డి సీలాండెయిర్ షిప్పింగ్ అండ్ ఫార్వార్డింగ్ అనే కంపెనీని ప్రారంభించాడు. దక్షిణాఫ్రికాలో శ్వేతజాతీయేతరుల యాజమాన్యంలో ఉన్న మొదటి కంపెనీ అది. 1970 లో రాష్ట్ర మద్దతుతో, అతను న్యూ రిపబ్లిక్ బ్యాంక్‌ను ప్రారంభించాడు. ఇది దక్షిణాఫ్రికాలోని మొదటి బ్లాక్ బ్యాంక్‌ అని ఆయన అభివర్ణించాడు. ఆ సమయంలో ప్రధాన దక్షిణాఫ్రికా బ్యాంకులు శ్వేతజాతీయులను మాత్రమే నియమించుకునేవి.  అతను ఏడు సంవత్సరాలు బ్యాంకు ఛైర్మన్‌గా కొనసాగాడు.  ఆ సమయంలో అతను బీమా బ్రోకర్‌గా కూడా చురుకుగా ఉన్నాడు.  అతను డర్బన్-వెస్ట్‌విల్లే విశ్వవిద్యాలయం, ML సుల్తాన్ టెక్నికాన్ కౌన్సిల్‌లలో పనిచేశాడు. ఈ సంస్థల నుండి అప్రెంటిస్‌లు, టెక్నీషియన్‌లను తీసుకునేలా పెద్ద పారిశ్రామిక కంపెనీలను ప్రభావితం చేయగలిగాడు. భారతీయ ఆర్థిక భాగస్వామ్యాన్ని పెంచాడు.  చార్టర్డ్ అకౌంటెంట్లు, టెలికమ్యూనికేషన్ టెక్నీషియన్‌లుగా శిక్షణ కోసం రంగు వ్యక్తులను అంగీకరించేలా అధికారులను ఒప్పించడానికి కూడా అతను తన ప్రభావాన్ని ఉపయోగించాడు.  ఆయన రెంబ్రాంట్ గ్రూప్, పర్మనెంట్ బిల్డింగ్ సొసైటీ, స్టాండర్డ్ బ్యాంక్   కంపెనీల బోర్డులలో పనిచేశాడు. ప్రధానమంత్రి ఆర్థిక సలహా మండలిలో కూడా పనిచేశాడు.

 రాజకీయ జీవితం 
వర్ణవివక్ష కాలంలో భారతీయుల హక్కుల పోరాటానికి రెడ్డి చురుకైన మద్దతుదారుడు. గ్రూప్ ఏరియాస్ చట్టం  కింద కాటో మేనర్ లోని కొన్ని ప్రాంతాలను భారతీయ ప్రాంతంగా ప్రకటించాలనీ, తుగేలా నదికి ఉత్తరాన, ఉదాహరణకు రిచర్డ్స్ బేలో పని చేయడానికి భారతీయులను అనుమతించాలనీ లాబీయింగ్ చేశాడు. నాటల్ ఇండియన్ కాంగ్రెస్‌లో అతనికి ప్రమేయం ఉన్న కారణంగా 1955 లో క్లిప్‌టౌన్‌లో జరిగిన ఫ్రీడమ్ చార్టర్‌ను స్వీకరించడానికి ఆయన హాజరయ్యాడు. 1973 నుండి 1980 వరకు దక్షిణాఫ్రికా ఇండియన్ కౌన్సిల్ కార్యనిర్వాహక కమిటీకి ఆయన ఛైర్మన్‌గా ఉన్నాడు.

1984 లో, మొదటి ప్రతినిధుల సభ కూర్పును నిర్ణయించిన 1984 దక్షిణాఫ్రికా సార్వత్రిక ఎన్నికలకు ముందు రెడ్డి, రాజకీయ పార్టీ సాలిడారిటీని సహ-స్థాపించాడు. దాని మొదటి నాయకుడయ్యాడు. ఆ పార్టీకి పోలిష్ ట్రేడ్ యూనియన్ పేరు పెట్టారు. పేజి 40 పార్టీని నడిపించడానికి, రెడ్డి తన వ్యాపార ప్రయోజనాలలో కొన్నింటిని వదులుకున్నాడు.Category:CS1 maint: multiple names: authors list మరో ముఖ్యమైన పార్టీ సభ్యుడు "ది గ్రాఫిక్" అనే వారపత్రిక ఛైర్మన్ అయిన పాట్ పూవలింగం.  దక్షిణ భారత మూలాలు కలిగిన దక్షిణాఫ్రికావాసులకు సాలిడారిటీ మరింత ఆకర్షణీయంగా మారింది. అయితే అమిచంద్ రాజ్‌బన్సీ స్థాపించిన నేషనల్ పీపుల్స్ పార్టీ ఉత్తర భారత వారసత్వం ఉన్నవారిని ఆకట్టుకుంది.

1984 ఎన్నికలను చాలామంది బహిష్కరించారు. త్రిసభ్య వ్యవస్థ కోసం జరిగిన ఈ ఎన్నికలు, వర్ణవివక్షను స్థాపించడానికి ఒక మార్గంగా చూశారు. ఈ ప్రతిఘటనను యునైటెడ్ డెమోక్రటిక్ ఫ్రంట్ నడిపించింది. ఎన్నికలకు ఒక సంవత్సరం కంటే తక్కువ సమయంలోనే ఏర్పడినప్పటికీ సాలిడారిటీ, ప్రతినిధుల సభలోని 40 నియోజకవర్గాల్లోనూ పోటీ చేసింది. ఆర్థిక రంగంలో వివక్షతతో కూడిన చట్టాన్ని రద్దు చేయడం, "మైనారిటీలకు రక్షణలతో న్యాయమైన, ప్రజాస్వామ్య సమాజం వైపు శాంతియుత మార్పు" అనే అంశాలను తీసుకుని పార్టీ ప్రచారం చేసింది.

ఆ సమయంలో సాలిడారిటీని ప్రభుత్వమే వెనకనుండి ప్రారంభించిందనే అభిప్రాయాలు కొన్ని ఉన్నాయి. ఎందుకంటే ప్రధాన మంత్రి పిడబ్ల్యు బోథా నేషనల్ పీపుల్స్ పార్టీ నాయకత్వం కంటే డాక్టర్ రెడ్డినే ఎక్కువ ఇష్టపడ్డాడు. పేజి 59 రెడ్డితో సహా ఆ పార్టీ నాయకులలో కొందరు ప్రభుత్వ సంస్థలలో - ఉదాహరణకు అధ్యక్ష మండలిలో - సభ్యులుగా ఉండటం, ఈ వాదనకు మరింత విశ్వసనీయత చేకూరింది.  మరొక కారణం ఏమిటంటే, ప్రచారం కోసం సాలిడారిటీ తన ప్రత్యర్థుల కంటే ఎక్కువ ఖర్చు చేయగలిగింది. అయితే ఆ నిధులన్నీ వ్యక్తిగత విరాళాల ద్వారా సమకూరినవేనని సాలిడారిటీ పేర్కొంది.

1984 ఎన్నికల్లో నాటల్ ప్రావిన్స్‌లో ఎక్కువ సీట్లు గెలుచుకున్నప్పటికీ, సాలిడారిటీ ఇతర ప్రావిన్స్‌లలో తగినంత సీట్లు గెలుచుకోలేకపోయింది. అక్కడ నేషనల్ పీపుల్స్ పార్టీకి ప్రతిపక్షంగా ఏర్పడింది. పేజీ.59 రెండు పార్టీలకూ చాలా సారూప్య రాజకీయ సిద్ధాంతాలు ఉన్నాయి కాబట్టి విలీనం కోసం ప్రణాళికలు రూపొందించబడ్డాయి. పూవలింగం తీసుకువచ్చిన కోర్టు చర్యతో ఈ ప్రణాళికలు విఫలమయ్యాయి. బదులుగా, రెండు పార్టీలూ సంకీర్ణంపై అంగీకరించాయి. ఇద్దరు సాలిడారిటీ సభ్యులు (జెఎన్ రెడ్డి, ఇస్మాయిల్ కత్రాడ) మంత్రి మండలిలో చేరారు. పూవలింగం సహా ఐదుగురు పార్టీ సభ్యులు, సంకీర్ణాన్ని ఆమోదించలేదు. వారిని పార్టీ నుండి సస్పెండ్ చేసారు. అయితే, ఈ సంకీర్ణం కొన్ని నెలలు మాత్రమే కొనసాగి, చివరికి రద్దైంది. దీనికి ఒక కారణం పార్టీల మధ్య ఏర్పడిన విభేదాలు కాగా, సాలిడారిటీకి చెందిన నాయకుడు ఒకవైపు కౌన్సిల్‌లో పనిచేస్తూండగా, అదే పార్టీ ధికారిక ప్రతిపక్షంగా ఉండరాదని సభ స్పీకర్ తీర్పు ఇవ్వడం మరొక కారణం. పేజీ.60

1988 లో, జేమ్స్ కమిషన్ ఆఫ్ ఎంక్వైరీ వారి ప్రాథమిక ఫలితాల ఆధారంగా, అవినీతి కారణంగా రాజ్‌బన్సీని మంత్రి మండలి ఛైర్మన్ పదవి నుండి తొలగించారు. 1989 మార్చిలో, రెడ్డి ఈ పదవిని చేపట్టాడు. 1989 సెప్టెంబర్‌లో జరిగిన దక్షిణాఫ్రికా సార్వత్రిక ఎన్నికల్లో సాలిడారిటీ, 45 సీట్లలో 19 (40 ఎన్నికైనవారు, 5 గురు నియమితులు) గెలుచుకోగలిగింది. ఈ ఫలితంతో అది సభలో పాలక పార్టీగా నిలబడింది. దీంతో స్వతంత్రులు, చిన్న పార్టీల సభ్యులు సాలిడారిటీతో కలిసారు. దానికి మెజారిటీ స్థానాన్ని ఇచ్చింది. 1991లో రాజ్‌బన్సీ, రెడ్డిపై అవిశ్వాస తీర్మానం పెట్టి, నెగ్గి కొంతకాలం పాటు సభలో మెజారిటీని తిరిగి పొందాడు. కానీ, త్వరలోనే ఇది రద్దై, రెడ్డి తిరిగి సభ నాయకత్వాన్ని నిలుపుకున్నాడు. 1991లో, సాలిడారిటీ వంటి సంప్రదాయవాద పార్టీలు నేషనల్ పార్టీతో పొత్తు పెట్టుకుంటాయని భావించారు,  కానీ సాలిడారిటీ నాయకత్వం నేషనల్ పార్టీలో చేరడానికి ప్రణాళికలను చర్చిస్తోందనే పుకార్లను రెడ్డి ఖండించాడు. రెడ్డి 1993 లో ప్రతినిధుల సభకు రాజీనామా చేశారు. 

1994లో జరిగిన మొదటి జాతియేతర ఎన్నికల్లో సాలిడారిటీ పాల్గొనకపోయినా, రెడ్డినీ, మరొక సాలిడారిటీ సభ్యుడు డిఎస్ రాజానూ ఆఫ్రికన్ నేషనల్ కాంగ్రెస్ తన అభ్యర్థులుగా ఎంపిక చేసింది. అయితే, విముక్తి ఉద్యమాలు వ్యతిరేకించిన త్రిసభ్య వ్యవస్థలో పాల్గొన్న అభ్యర్థులకు మద్దతు ఇవ్వడం కపటత్వమని నాటల్ ఇండియన్ కాంగ్రెస్ వారిని చేర్చడాన్ని నిరసించింది. దాంతో వారిని జాబితా నుండి తొలగించారు.

 మూలాలు 

వర్గం:2019 మరణాలు
వర్గం:1925 జననాలు
వర్గం:తెలుగు మూలాలు గల విదేశీయులు